《赭山分韵得成叶字 其二》
宋代·张孝祥

万生纷不同，宿昔有定业。哀哉彼迁民，苦事乃稠叠。

累累庭际炊，采采涧底叶。问渠胡为来，悲泪不盈睫。

连年避胡乱，生理安可说。今年更仓皇，刍藁亦焚劫。

扶持过江南，十口四五活。斗米六百钱，兼旬又风雪。

前时诏书下，振廪要周浃。圣主甚哀矜，我曹空感咽。

愿今兵革罢，复得理归楫。传闻菰蒲中，相杀血新喋。

本是耕田农，饥寒实驱胁。须公语县吏，早与支米帖。

作者简介：张孝祥（1132年—1170年），字安国，别号于湖居士，历阳乌江（今安徽和县乌江镇）人，卜居明州鄞县（今浙江宁波）。南宋著名词人，书法家。唐代诗人张籍的七世孙。张孝祥善诗文，尤工于词，其风格宏伟豪放，为“豪放派”代表作家之一。有《于湖居士文集》《于湖词》等传世。